Eruidus w[an] Godes gnaden vnde des Römeschen schtoles byschop tho Abow. Wnseren fruntlijcken grot tho voren met vormogen alles gudes. Ersamen vorsychtigen vornumstigen vnde wysen heren, weten sul gij, dat wij jwe breue entfangen vnde wol vorschtan hebben als vns gerne behulflijck tho wesende, vnde dat nijcht wol bij komen krijgen vornechst des allerdorchluchtigestes keijserlijgen maiestat acht vnde oueracht haluen. So ijs doch vnsere fruntlijcke bede nijcht angeseen de vorberorde alz der allerdorchluchtigesten keijserlyken maiestat acht etc., sunder tho bedenckende, vormerkende vnde betrachtende wat jamere, wemot vnde bedröffnis hijr noch w[o]lgen wijl vnde komen. Jsset dat dem vnmilden konijng nijcht wert benomen sijn moth vnde de sulue geschtyllet nijcht alleijn bij vns offte Swedenrijch sunder ock by jw vnde andern, vel meher beijde landen vnde schteden wes tho besorgen schteijt. Hijrumme sodannen jamere wnde wemot tho styllende ijs noch vnsere fruntlycke bede wat gy nijcht könen tho wege brijngen oppenbar, dat gij et dorch gelijnp vnde durch eijnen guden funt doen wellen, beijde vore jw vnde vns. Nycht ijs vnser kegen jw ijn last tho bryngende, sunder beijde vns dar vsz vnde jw dar fon met felen andern weten ijn den, denen reen lone ijs ock neen lone ijn schteijt tho settende etc. Vort meher, wij hebben wornomen, dat gij vnsern denere fruntlijck vnde wol entfangen hebben vnde allen wijllen em bewesen hebben, des wy jw gancz fruntlycken dancken vnde thegen jw vnde de jwen ijn sodanen offte vel grotteren vorschulden tho dage voor ijnne wij sollen mogen offte konen. Hijrmede jwe ersamheijt den alwoldijgen Gode befolen lange gesunt etc. Geschreuen wp Kuscht wp svntte Knuths dach jnt jar mcccccxxij, wnder vnses secreth. Adress: Den ersamen vorsychtigen vnde wolwijsen heren borgermeyster vnde ratman der (der) stat Reuel fruntlycken gescreuen etc.